  Виталий Пронин Туннэ пичиез уждун 9 сюрс 489 манет луэ. Туэ 1-тӥ майысен солэн быдӟалаез улыны тупатэм минимумозь йылыны кулэ. Али МРОТ улыны тупатэм минимумлэсь ог 15 процентлы ичигес. Кун Думаысь депутат Андрей Исаев, Удмуртие вуылыкуз, журналистъёслы ивортӥз:- Трос аръёс ӵоже ни уждунэз будэтон сярысь юанэз бугыръяськомы. Туэ сое 9 сюрс манетозь вуттыны быгатӥмы, озьы январе со ог 21 процентлы йылӥз. Таин валче нокыӵе шуг-секытъёс ӧз кылдэ улосъёсын но, федерал центрын но. Озьы ке но улыны тупатэм минимумлэсь со ичигес на бере, чакламын вал 2019-тӥ арын 1-тӥ январьысен МРОТ-эз эшшо будэтыны. Но Президент Владимир Путин январь пумын решение кутӥз: та ужпумез вазьгес быдэстоно.Со пумысен законопроектэз Кун Думаын эскеро ни. Андрей Исаев верамъя, 1-тӥ майысен пичиез уждун 11 сюрс 163 манетозь вуыны кулэ. МРОТ-эз будэтон понна оглом ог 32 миллиард манет кулэ. Азьланяз со улыны тупатэм минимум будэмъя ялан йылоз.Елена Сараматова    